KLINER TIL: Her åpner Lisa-Marie Utland scoringsballet mot Slovakia. Foto: Bjørn S. Delebekk VG

Utland og Norge holdt lekestue i én omgang

SARPSBORG (VG) (Norge-Slovakia 6-1) Det ble en scoringsfest av en bursdag for Lisa-Marie Utland på 25-årsdagen.

Oppdatert 19. september 2017

Artikkelen er over tre år gammel

Landslagsspissen, som nå får spille fast på grunn av Ada Hegerbergs pause, var ikke beskjeden på fødselsdagen.

Bare fire minutter var spilt da Utland fikk all verden med tid på 16-meteren til å ta ned ballen og skyte. Det gikk såpass raskt at keeperen ikke rakk å reagere.

Uten mål mot Norge Før kveldens VM-kvalifiseringskamp hadde ikke Slovakia scoret en eneste gang mot Norge på fire forsøk. Målforskjellen 26-0. Vis mer

Det ble starten på et målrush i en 1. omgang hvor stakkars Slovakia - nummer 42 på FIFA-rankingen - ble totalt overkjørt.

Sett denne? Reiten om Nord-Irland-seieren: – Ikke godt nok

Elise Thorsnes - som fikk starte i dag til fordel for Emilie Haavi - gikk rett på mål da sjansen bød seg etter ni minutter. Så var det Guro Reitens tur. Fra skrått hold sendte hun ballen i nota etter at Kristine Minde hadde kommet rundt på sin venstrekant.

Caro-dobbel

Før halvtimen var spilt var Reiten tilrettelegger for Caroline Graham Hansen som avsluttet med en elegant lobb over keeper. Så ble «Caro» felt og Maren Mjelde satte straffesparket i mål.

Så var det «bursdagsbarnet» som fikset en utrolig billig straffe fire minutter før pause. Det var en ren takling, men dommeren pekte på straffemerket. «Caro» lot seg ikke be to ganger og scoret fra 11-metersmerket.

6-0 til pause. Det fikk oss til å ta frem skjema til 17-0. Det er fra en EM-kvalifiseringskamp mot Slovakia i september 1995. Da vant Norge 17-0. Marianne Pettersen scoret seks mål i den kampen...

Scoret sitt første mål noensinne mot Norge

2. omgang ble ikke like fartsfylt, for å si det mildt. Da så det ut som Norge var forsynt og tok foten av gasspedalen.

Slovakia - som aldri har scoret på Norge på fire forsøk - gjorde nettopp det i det 54. minutt. Klaudia Fobová utnyttet dårlig norsk forsvarsspill og satte ballen i mål fra kort hold.

– Det har vært et minihavari i andreomgang. Norge har gjort ganske mange dårlige vurderinger og slitt med roen i eget spill. Det er helt vilt hvordan en kamp kan endres over en pause, fastslår NRK-ekspert Lise Klaveness.

Norge vant 1. omgang 6-0, men tapte 2. omgang 1-0.

– Gikk på vannet

– Det var kanskje greit at det ikke ble to ulike omganger, så har vi noe å jobbe videre med til Nederland-kampen i neste måned, sier Caroline Graham Hansen.

Norge har nå to seirer av to mulige i VM-kvaliken og målforskjellen 10-2. Neste motstander: EM-mester Nederland.

– Jeg følte det nesten slik at vi gikk på vannet. Alt bare fløt, og da er det jo bittert at vi ikke klarer å følge det opp. Det er litt typisk at man slipper seg ned når man leder så mye. Spiller vi like godt mot Nederland som i 1. omgang i dag, så kan vi få med oss noe mot Nederland, sier «Caro».

Akkurat nå gleder landslagskaptein Maren Mjelde seg til å reise tilbake til Nederland hvor EM endte i fiasko.

– Hvis vi viser det vi gjorde i 1. omgang også mot Nederland, så skal det nederlandske forsvaret endelig få brynt seg litt. Det fikk de ikke i sommer. Det blir selvfølgelig et helt annet kampbilde i Nederland, men vi får en andre sjanse til å spille for en fullsatt stadion.

Publisert: 19.09.17 kl. 19:43 Oppdatert: 19.09.17 kl. 21:10

Les også